SA se eerste Western skitter by die loketFive Fingers for Marseilles. (Foto: Verskaf) Suid-Afrika se eerste Western-fliek, Five Fingers for Marseilles, is verlede Vrydag in fliekteaters landwyd vrygestel en het skoonskip gemaak by die loket. Die fliek, met Vuyo Dabula in die hoofrol, het ŉ beduidende debuut by die loket gemaak en meer as R500 000 in kaartjieverkope tydens sy openingsnaweek verdien. Die fliek was nommer een by die Rosebank Nouveau-fliekteater in Johannesburg. By teaters soos Sterland, Loch Logan en Newtown het fliekgangers ook die splinternuwe Western verkies bo Hollywood-flieks soos Black Panther en Acrimony. “Ons het hoë verwagtinge vir die fliek gehad,” het Helen Kuun, hoof van Indigenous Film Distribution, gesê. “Ons het van die eerste vertonings af geweet die fliek is spesiaal. Dit gaan alles oor fantastiese storievertelling en ŉ ongelooflike rolverdeling.” Om te voldoen aan die openbare vraag na die fliek sal nog vier teaters by die lys gevoeg word waar dié baanbrekersfliek te sien is. Dit sal vandeesweek op grootskerms by Festival Mall in Kempton Park, Sandton City, Vaal Mall in Vanderbijlpark en Mimosa Mall in Bloemfontein begin draai. (Foto: ANA) Die hoëspoed-aksiefliek sal ook van 7 September af in die VSA vertoon word, waar dit eers in New York en Los Angeles ten toon gestel sal word. Die fliek sal dan na nog 15 Amerikaanse stede versprei word. Nadat die fliek in die VSA vertoon is, sal dit ook in Japan en Skandinawië bekendgestel word. Dit sal beskikbaar gestel word op Amazon Prime, Amazon se eksklusiewe video-op-aanvraag-stromingsdiens wat die fliek se gehore wêreldwyd nog verder sal uitbrei. Die draaiboek vir Five Fingers for Marseilles is geskryf deur Sean Drummond en vertel die verhaal van ŉ groep jong mans, die Five Fingers, wat opstaan teen polisiebrutaliteit en onderdrukking in Marseilles, ŉ dorp in die ruwe “badlands” van die Oos-Kaap. Tau, een van die Five Fingers, vermoor twee polisiebeamptes en word tot 20 jaar tronkstraf gevonnis. Wanneer hy vrygelaat word, kom die verbitterde “Leeu van Marseilles” agter sy kamerade is almal nou in prominente posisies op die dorp. Daar is ook ŉ nuwe bedreiging wat kop uitsteek, wat Tau noop om die Five Fingers te hervorm om saam met ou bondgenote nuwe vyande aan te vat.